**GRADONAČELNIK**

**KLASA: 372-08/23-01/4**

**URBROJ: 2196-1-02-24-66**

Vukovar, 19.ožujka 2024.

Na temelju članka 35. stavka 2. Zakona o vlasništvu i drugim stvarnim pravima (“Narodne novine” br. 91/96, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17), članka 47. stavka 3. točke 4. Statuta Grada Vukovara („Službeni vjesnik“ Grada Vukovara broj 4/09, 7/11, 4/12, 7/13, 7/15, 1/18, 2/18 – pročišćeni tekst, 7/19 – Odluka Ustavnog suda Republike Hrvatske, 3/20, 3/21 i 15/22) i članka 8. Odluke o kriterijima, mjerilima i postupcima za dodjelu nefinancijske podrške u pravima, pokretninama i nekretninama organizacijama civilnog društva („Službeni vjesnik“ Grada Vukovara broj 7/16 i 1/18), gradonačelnik Grada Vukovara donosi

**ODLUKU**

**o raspisivanju IV. Javnog natječaja za podnošenje prijava za dodjelu prostora**

**u vlasništvu Grada Vukovara na korištenje udrugama proisteklim iz Domovinskog rata za provođenje programa i projekata od interesa za opće dobro**

**Članak 1.**

Odlukom o raspisivanju IV. Javnog natječaja za podnošenje prijava za dodjelu prostora u vlasništvu Grada Vukovara na korištenje organizacijama civilnog društva za provođenje aktivnosti od interesa za opće dobro (dalje u tekstu: Odluka), raspisuje se III. Javni natječaj (dalje u tekstu: Natječaj) te se utvrđuje način dodjele prostora u vlasništvu Grada Vukovara na korištenje udrugama proisteklim iz Domovinskog rata (dalje u tekstu: Udruge) za provođenje aktivnosti od interesa za opće dobro definiranih u Odluci o kriterijima, mjerilima i postupcima za dodjelu nefinancijske podrške u pravima, pokretninama i nekretninama organizacijama civilnog društva („Službeni vjesnik“ Grada Vukovara broj 7/16 i 1/18).

**Članak 2.**

Cilj dodjele nefinancijske podrške u nekretninama Udrugama je podrška u provođenju aktivnosti od interesa za opće dobro i to:

- Podići kvalitetu življenja hrvatskih branitelja, hrvatskih branitelja s invaliditetom, HRVI, stradalnika i članova obitelji smrtno stradalog, zatočenog ili nestalog hrvatskog branitelja iz Domovinskog rata kroz radne aktivnosti i terapije, rekreativno-stvaralačke i natjecateljske aktivnosti, edukativne radionice, skrb o nemoćnim i starijim hrvatskim braniteljima i članovima njihovih obitelji te socijalnu i humanitarnu djelatnost.

- Pozitivno utjecati na percepciju hrvatskih branitelja iz Domovinskog rata i članova njihovih obitelji članova udruga iz Domovinskog rata o skrbi za hrvatske branitelje i stradalnike Domovinskog rata, te promicanju njihovih interesa, kao i na percepciju društvene zajednice o hrvatskim braniteljima i članovima njihovih obitelji

Očekivani rezultati su povećanje razine svijesti građana o vrijednostima Domovinskog rata i važnosti njihova očuvanja, aktivnije sudjelovanje stradalnika Domovinskog rata u društvenom životu.

Unatoč dobrim stranama rada Udruga, mnoge od njih ne raspolažu zadovoljavajućim ljudskim resursima pa je neizravni cilj dodjele nefinancijske podrške u prostorima i jačanje kapaciteta kvalitetnih organizacija.

**Članak 3.**

Nefinancijska podrška sastoji se u dodjeli prostora u nekretnini na adresi Trg hrvatskih branitelja 1, k.č. broj 1944/1, upisanu u zk. ul. 12226, k.o. Vukovar, Samostalna jedinica javne i društvene namjene-uredi, na korištenje Udrugama radi provedbe programa i projekata od interesa za opće dobro i to aktivnosti usmjerenih na zaštitu, očuvanje i promicanje vrijednosti Domovinskog rata. Cijena naknade za korištenje prostora, po m², iznosi 1,05 €/m2 (bez PDV-a), uvećana za PDV sukladno odredbama Zakona o porezu na dodanu vrijednost (Narodne novine 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22,33/23 i 114/23), a prostori su sljedeći:

|  |  |  |  |  |
| --- | --- | --- | --- | --- |
| **ADRESA** | **PROSTOR** | **POVRŠINA** | **UDIO U REŽIJSKIM TROŠKOVIMA** | **MJESEČNA NAKNADA BEZ PDV-a** |
| **Trg hrvatskih**  **branitelja 1** | P6 | 18,00 m2 | 5,30 % | 18,90€ |
| PK5 | 9,77 m2 | 2,88 % | 10,26 € |
| PK9 | 8,14 m2 | 2,40 % | 8,55 € |
| PK10 | 9,93 m2 | 2,92% | 10,44€ |

**Članak 4.**

Prostori iz članka 3. ove Odluke raspodijelit će se na temelju Natječaja i u skladu s dokumentacijom za provedbu Natječaja koja je sastavni dio ove Odluke.

**Članak 5.**

Obvezna natječajna dokumentacija za provedbu Natječaja obuhvaća:

1. Odluka o kriterijima, mjerilima i postupcima za dodjelu nefinancijske podrške u pravima, pokretninama i nekretninama organizacijama civilnog društva („Službeni vjesnik“ Grada Vukovara, broj 7/16 i 1/18);
2. Tekst natječaja;
3. Upute za prijavitelje;
4. Obrazac prijave na natječaj;
5. Obrazac izjave o partnerstvu, ako je primjenjivo;
6. Obrazac za provjeru ispunjavanja propisanih (formalnih) uvjeta natječaja;
7. Obrazac kriterija za bodovanje prijava;
8. Obrazac ugovora o korištenju prostora;
9. druge dokaze i dokumentaciju određenu natječajnom dokumentacijom.

**Članak 6.**

Natječaj i dokumentacija za provedbu Natječaja objavljuje se u cijelosti na mrežnim stranicama Grada Vukovara ([www.vukovar.hr](http://www.vukovar.hr)).

**Članak 7.**

Postupak Natječaja provodi Povjerenstvo za dodjelu prostora na korištenje udrugama (dalje u tekstu: Povjerenstvo) kojega je imenovao gradonačelnik Odlukom o imenovanju povjerenstva za dodjelu prostora na korištenje braniteljskim udrugama proisteklim iz Domovinskog rata (KLASA: 372-08/23-01/4, URBROJ: 2196-1-02-23-24 od 12. srpnja 2023. godine).

Povjerenstvo ima 3 (slovima: tri) člana.

**Članak 8.**

Članovi Povjerenstva radit će sukladno proceduri navedenoj u Uputama za prijavitelje i Poslovniku Povjerenstva.

**Članak 9.**

Na temelju provedenog postupka ocjenjivanja projekata, gradonačelnik Grada Vukovara donosi Odluku o dodjeli pojedinog prostora na korištenje.

Na temelju Odluke o dodjeli pojedinog prostora na korištenje iz stavka 1. ovoga članka, gradonačelnik Grada Vukovara će s nositeljem projekta sklopiti pojedinačne ugovore.

**Članak 10.**

Za provedbu stručno – administrativnih poslova zadužuje se Upravni odjel za obrazovanje, sport i branitelje te Upravni odjel za prostorno uređenje radi provedbe dokumenata prostornog uređenja i gradnje i upravljanje gradskom imovinom, a za financijski dio zadužuje se Upravni odjel za financije i nabavu.

**Članak 11.**

Ova Odluka stupa na snagu danom donošenja.

**GRADONAČELNIK**

*Ivan Penava*